贈楊德雋
作者：周孚
朝代：宋

paragraphs: 頃年聞子名，蹀躞天馬駒。
初疑但秦豪，豈料還魯儒。
理當久騫騰，術業誰不如。
尚淹惠文冠，更讀城旦書。
一語不相應，屢捋猛虎須。
長松表寒林，信與蘿蔦殊。
塵埃堛胸次，一見氣少蘇。
念子如孤雲，漠漠天一隅。
骯髒固當爾，顛沛誰爲扶。
子看獨鶴歸，睢盱有羣烏。
勉旃太行路，勿令摧子車。